## El secretari autonòmic de Turisme ressalta el valor estratègic de l’orxata com a producte turístic i cultural

*** A l’acte institucional del Dia de l’Orxata d’Alboraia ha assistit el secretari autonòmic de Turisme, juntament amb l’alcalde de la localitat, Miguel Chavarría**

El secretari autonòmic de Turisme, José Manuel Camarero, ha ressaltat, este dimecres, el valor estratègic de l’orxata com a “producte turístic i cultural”, al mateix temps que ha destacat el treball d’Alboraia per “saber reivindicar-lo i triar el turisme com a aliat per a conservar la nostra beguda més autòctona, el seu cultiu i la seua cultura”.

Així ho ha declarat Camarero durant la inauguració de l’acte institucional que el municipi d’Alboraia ha celebrat amb motiu del Dia de l’Orxata, una cita que, amb el lema “L’orxata a Alboraia sap a molt més”, ret homenatge a un dels productes més representatius de la seua identitat.

Durant la seua intervenció, José Manuel Camarero ha ressaltat que “l’orxata és un símbol que definix els valencians, la nostra història, les nostres tradicions i el saber fer dels nostres artesans”.

Per al secretari autonòmic, “el turisme gastronòmic i l’agroturisme són palanca de conservació i desenrotllament sostenible”; per això, ha reiterat que, “des de la Generalitat, apostem per un model de turisme sostenible, econòmic, social i mediambiental, que potencie la gastronomia i els productes autòctons”.

En este context, ha recordat que “més del 40 % dels turistes internacionals que ens visiten gaudixen d’activitats gastronòmiques en la Comunitat Valenciana”, i que “la gastronomia motiva el 31 % de les visites a les nostres destinacions a l’estiu”, segons dades de Turisme Comunitat Valenciana.

A més, el secretari autonòmic de Turisme ha recordat que Alboraia ha aconseguit en 2025 una fita destacada, amb l’obtenció de la distinció de municipi turístic d’excel·lència, la màxima categoria que atorga la Generalitat Valenciana. Es tracta del quart municipi de la província de València que aconseguix este reconeixement, que acredita la seua aposta decidida per un model turístic sostenible i de qualitat.

Esta jornada del Dia de l’Orxata ha reunit a Alboraia representants institucionals, orxaters artesans, professionals del sector turístic i nombrosos visitants en un matí dedicat a la tradició, el sabor i el futur sostenible del producte estrela de l’horta valenciana.

Fecha: 09/07/2025